**2/19/2014**

**Nr 2014/1**

**Norsk PENs Nyhetsbrev nr 1/2014**

**Vårens møter og seminarer**

Vi starter vårens møteserie tirsdag 25. februar kl 19.00 på Litteraturhuset i Oslo med spørsmålet: «Trenger vi fortsatt paragraf 135A?»  Her skal et panel bestående av **Sven Egil Omdal**, **Ervin Kohn**, **Mina Adampour** og **Jon Wessel Aas** diskutere ytringsfrihet kontra ytringsansvar, ledet av vår nestleder **Elisabeth Eide**.  På den åpne delen av Norsk PENs årsmøte, torsdag 24. april, vil forfatteren **Edvard Hoem** holde foredrag om ytringsfrihet og grunnloven før humorist **Knut Nærum**tar oss gjennom hele norgeshistorien på ti minutter.

                I tillegg til seminarene på Litteraturhuset samarbeider vi også med andre organisasjoner og institusjoner, blant annet litteraturfestivalene, om en rekke arrangementer.  På verdens pressefrihetsdag, lørdag 3. mai, samarbeider vi med organisasjonene  i UNESCOs ekspertgruppe på ytringsfrihet om et større seminar hos Fritt Ord.  På Norsk Litteraturfestival på Lillehammer arrangerer vi  «**En minoritet blant minoritetene: Ytringsfrihetens kår i minoritetsgruper»**onsdag 21. mai ism. festivalen.  **Linda Alzagari** og **Walid al-Kubaisi** er blant panelistene som allerede er bekreftet i tillegg til ordstyrer**Elisabeth Eide**.

                Vi kommer tilbake med mer informasjon om disse seminarene og samarbeidet med Dei Nynorske Festspela, Bjørnsonfestivalen og Kapittel 2014 i neste nyhetsbrev.

**Aksjoner: OL, Ishockey-VM og invitasjoner til fengslede forfattere**

Norsk PEN sluttet seg tidligere i vinter til PEN Internationals todelte OL-kampanje – en såkallt «Thunderclap»-kampanje der president Putin mottok den samme meldingen fra sosiale medier over hele verden på et gitt tidspunkt, og et åpent brev til Putin undertegnet av internasjonalt kjente forfattere, blant dem **Jostein Gaarder**.  I begynnelsen av april planlegger vi, i samarbeid med Amnesty, Helsingforskomitéen, Journalistlaget og Human Rights House Foundation et informasjonsmøte for journalister som skal dekke Ishockey-VM i Hviterussland.  Og til Lillehammer i mai har vi, sammen med Amnesty og Forfatterforeningen, invitert tre fengslede skribenter til festivalen.  Invitasjonene til bloggeren Raif Badawi, journalisten Eskinder Nega og poeten Mohammed al-Ajami er undertegnet av hele 550 norske forfattere.  Les mer om denne aksjonen på: <http://www.litteraturfestival.no/2014/02/550-forfattere-har-signert-invitasjonene/>

**Ny fribyforfatterantologi**

I forbindelse med Norsk PENs mangeårige arbeid for norske fribyer og fribyforfattere, ønsker vi å følge opp med å utgi en ny fribyforfatterantologi i 2014.  De to første, «De stemmeløses røst» - produsert ifm. bokmessen på Lillestrøm i 2008 (på norsk, ikke i vanlig salg),  og «Under samme himmel» fra 2012 (to-språklig, Communicatio forlag) viser bredden og kvaliteten på våre etter hvert mange fribyforfattere.

                Den nye antologien vil også bli utgitt av Communicatio forlag i Trondheim og kommer i vanlig salg.  Redaktører for antologien er Soudabeh Alishahi, som er styremedlem i Norsk PEN, foruten å ha vært Oslos første fribyforfatter, samt vårt styremedlem Asbjørn Øverås (også redaktør i Aschehoug) og forlegger Sverre M. Nyrønning.  Invitasjoner til prospektive bidragsytere er allerede sendt.

**Mansour Koushan (1948-2014)**

16. februar mottok vi nyheten om at tidligere fribyforfatter og Ossietzkyprisvinner, den iranske dramatikeren, forfatteren og regissøren **Mansour Koushan**, hadde gått bort etter en tids sykdom.

Mansour Koushan var en modig mann og var i sterk opposisjon til det iranske regimet.  Han ble født i Iran i 1948 og var en sentral og prisbelønnet forfatter, dramatiker, poet og teater/filmregissør i hjemlandet, og aktiv i dannelsen av en uavhengig iransk forfatterforening, da han ble invitert til Norge av Norsk Forum for Ytringsfrihet, høsten 1998.  Under oppholdet i Norge ble to av hans beste venner drept i Teheran.  Samtidig fikk Koushan vite at hans navn befant seg på politiets dødslister.  Han hadde derfor ikke noe valg, og ble værende i Norge, først i Oslo, senere som fribyforfatter i Stavanger i fra 2000 til 2002.  Våre tanker går til Mansours nære familie, og vi lyser fred over en ruvende og stridbar manns minne.  Se hele nekrologen på våre hjemmesider.

**Fribykoordinator på tur**

**Hege Newth Nouri**har de siste ukene reist rundt til de 12 norske fribyene og møtt koordinatorer, ansvarlige fra kommunene og forfattere. Samtalene har vært givende, nyttige og svært motiverende. Newth Nouri skal sammenfatte informasjonsutveksling og innspill i en rapport. Møtene danner et godt grunnlag for koordinatorens arbeid med å kartlegge muligheter for synliggjøring og publisering av forfatterne, samt det viktige arbeidet med å utvikle en håndbok for fribykoordinatorene.

Det er i dag 37 tidligere og nåværende fribyforfattere bosatt i Norge. Forfatterne skriver og arbeider med ulike prosjekter, men opplever at det er vanskelig å bli publisert på norsk, og de opplever at deres kompetanse og kunnskap ikke er tilstrekkelig verdsatt og benyttet. - Dette er kjente problemstillinger, sier Newth Nouri, - men desto viktigere at vi gjennom min stilling kan gjøre noe med det nå.

**Norsk PENs ledelse møter utenriksminister Børge Brende**

Norsk PENs arbeidsutvlag,  leder **William Nygaard**, nestleder **Elisabeth Eide** og styremedlem **Ann-Magrit Austenå**, hadde 14. februar møte med utenriksminister Børge Brende for å orientere om Norsk PEN´s arbeid.  Tyrkia, Afghanistan, norske fribyer og elektronisk overvåking var blant sakene som sto på dagsorden for møtet og Norsk PEN understreket blant annet betydningen av at UD fortsetter å støtte det sivile samfunn i Afghanistan også etter at de militære styrkene trekker seg ut.  Brende kunne på sin side opplyse at den norske FN-delegasjonen var blant forslagstillerne til en internasjonal dag mot straffefrihet, noe Norsk PEN og flere menneskerettighetsorganisasjoner hadde oppfordret til opprettelsen av.  Han kunne også opplyse at det nå arbeides med en stortingsmelding om menneskerettighter og  ytringsfrihet i et internasjonalt perspektiv, og vil i den forbindelse invitere til innspill fra norske organisasjoner så vel som fra deres internasjonale nettverk.

**Nye medlemmer**

Konsulent i Aschehoug **Irja Thorenfeldt**, forfatter **Stein Versto**, forfatter **Egil Børre Johnsen**, journalist **Aseged Tefera**, forfatter **Magnus Haavelsrud**, skribent og oversetter **Kari Wærum**, forlegger og redaktør **Vebjørn Rogne** og forfatter **Jon Fosse.**